92-jarige in Noordwes vermoorArgieffoto ŉ 92-jarige man is by sy huis in Mahikeng, Noordwes vermoor en sy voete is verbrand. “ŉ Buurvrou wou die bejaarde gaan besoek en het opgemerk ŉ venster is gebreek,” het kol. Emelda Setlhako, woordvoerder van die polisie in Noordwes, Woensdag gesê. Die voorval het in Setlopo Village plaasgevind. Die buurvrou het die man se kind gebel wat toe deur die ruit toegang tot die huis bekom het. “Die man is naak in sy slaapkamer aangetref. ŉ Gedeelte van sy lyf was met ŉ matras bedek en sy voete is gebrand en daar was as op die grond,” het Setlhako gesê. Hy is 12 keer met ŉ skerp voorwerp gesteek en hy het kopbeserings en ŉ besering by sy linkeroor opgedoen. ŉ Mes is op die toneel aangetref. “Niemand is nog in verband met die voorval in hegtenis geneem nie. Die ondersoek duur voort.”